遂寧府始見平川喜成短歌
作者：范成大
朝代：宋

paragraphs: 峽之西，遂之東。
更無平地二千里，惟有高山三萬重。
不知誰人鑿混沌，獨此融結何其工。
我本江吳弄水月，忽來踏徧西南峰。
不知塵界在何許，但怪星辰浮半空。
直疑飛入蝶夢境，此豈應有人行蹤。
今朝平遠見城郭，云是東川軍府雄。
原田坦若看掌上，沙路浄如行鏡中。
芋區粟壠潤含雨，楮林竹徑凉生風。
將士懽呼馬蹄快，康莊直與錦里通。
半年崎嶇得夷路，一笑未暇憐飄蓬。